Direktiva Komisije 2002/37/ES

z dne 3. maja 2002

o spremembi Direktive Sveta 91/414/EGS zaradi vključitve etofumesata kot aktivne snovi

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2002/18/EGS [2] in zlasti člena 6(1) Direktive,

ob upoštevanju naslednjega:

(1) Uredba Komisije (EGS) št. 3600/92 z dne 11. decembra 1992 o določitvi podrobnih pravil za izvajanje prve stopnje programa dela iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo (ES) št. 2266/2000 [4], predvideva sprejetje seznama aktivnih snovi v fitofarmacevtskih sredstvih, ki jih je treba oceniti zaradi njihove morebitne vključitve v Prilogo I Direktive 91/414/EGS. Ta seznam je zajet v Uredbi Komisije (ES) št. 933/94 z dne 27. aprila 1994 o določitvi aktivnih snovi v fitofarmacevtskih sredstvih in imenovanju države članice poročevalke za izvajanje Uredbe Komisije (EGS) št. 3600/92 [5], kakor je bila nazadnje spremenjena z Uredbo (ES) št. 2230/95 [6], in vključuje etofumesat.

(2) Vplivi etofumesata na zdravje ljudi in na okolje so bili ocenjeni v skladu z določbami iz Uredbe (EGS) št. 3600/92 za vrsto uporab, ki jih predlagajo prijavitelji. Z Uredbo (ES) št. 933/94, kakor je bila spremenjena z Uredbo (ES) št. 491/95 [7] je bila za državo članico poročevalko določena Švedska. Švedska je Komisiji predložila poročila o oceni in priporočila 2. oktobra 1998 v skladu s členom 7(1)(c) Uredbe (EGS) št. 3600/92.

(3) Poročilo o oceni so države članice in Komisija pregledale v okviru Stalnega odbora za prehranjevalno verigo in zdravje živali. Pregled je bil zaključen 26. februarja 2002 v obliki poročila Komisije o pregledu za etofumesat.

(4) Med pregledom niso našli nobenih odprtih vprašanj ali vzrokov za zaskrbljenost, ki bi zahtevali posvetovanje z Znanstvenim odborom za rastline.

(5) Različna izvedena preučevanja so pokazala, da lahko pričakujemo, da fitofarmacevtska sredstva z etofumesatom na splošno izpolnjujejo zahteve iz člena 5(1)(a) in (b) Direktive 91/414/EGS, zlasti v zvezi z uporabami, ki so bile preučene in podrobno opisane v poročilu Komisije o pregledu. Zato je primerno vključiti etofumesat v Prilogo I te direktive, da se v vseh državah članicah zagotovi, da se fitofarmacevtska sredstva, ki vsebujejo etofumezat, lahko registrirajo v skladu z določbami Direktive 91/414/EGS.

(6) Poročilo Komisije o pregledu se zahteva zato, da lahko države članice pravilno izvajajo posamezne dele enotnih načel, določenih v Direktivi 91/414/EGS. Zato je primerno, da je končno poročilo o pregledu, razen delov z zaupnimi informacijami, v državah članicah na voljo vsem zainteresiranim stranem, ki si ga želijo ogledati. Če je treba poročilo posodobiti zaradi tehničnega in znanstvenega razvoja, je treba spremeniti tudi pogoje za uvrstitev zadevne snovi v Prilogo I k Direktivi 91/414/EGS v skladu s to direktivo.

(7) Pred vključitvijo aktivne snovi v Prilogo I je treba zagotoviti nekaj časa, ki bo državam članicam in zainteresiranim stranem omogočil, da sprejmejo predpisane pripravljalne ukrepe.

(8) Po vključitvi je treba državam članicam omogočiti določeno obdobje za izvajanje določb Direktive 91/414/EGS v zvezi s fitofarmacevtskimi sredstvi, ki vsebujejo etofumesat in zlasti za ponovni pregled obstoječih registracij v skladu z določbami Direktive 91/414/EGS, da zagotovijo, da so izpolnjeni pogoji v zvezi z etofumesatom iz Priloge I k Direktivi 91/414/EGS. Predpisati je treba tudi daljše obdobje, v katerem se predloži celotna dokumentacija za vsako takšno fitofarmacevtsko sredstvo, ki izpolnjuje zahteve iz Prilog II in III k Direktivi 91/414/EGS, in v katerem se pripravek ponovno oceni v skladu z enotnimi načeli iz Direktive 91/414/EGS.

(9) Zato je treba Direktivo 91/414/EGS v skladu s tem spremeniti.

(10) Ukrepi, določeni v tej direktivi so skladni z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Priloga I k Direktivi 91/414/EGS se spremeni, kakor je navedeno v Prilogi k tej direktivi.

Člen 2

Države članice imajo na voljo poročilo o pregledu za etofumesat, razen zaupnih informacij v smislu člena 14 Direktive 91/414/EGS, da si ga lahko ogleda vsaka zainteresirana stran, ali pa je poročilo na razpolago na izrecno zahtevo.

Člen 3

Države članice sprejmejo in objavijo zakone in druge predpise, potrebne za uskladitev s to direktivo, najpozneje do 31. avgusta 2003. O tem takoj obvestijo Komisijo.

Navedene predpise začnejo uporabljati od 1. septembra 2003.

Države članice e v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 4

1. Države članice pregledajo registracijo za vsako fitofarmacevtsko sredstvo, ki vsebuje etofumesat, da zagotovijo izpolnjevanje pogojev v zvezi z etofumesatom iz Priloge I k Direktivi 91/414/EGS. Kjer je potrebno, registracijo spremenijo ali prekličejo v skladu z Direktivo 91/414/EGS pred 1. septembrom 2003.

2. Države članice za vsako registrirano fitofarmacevtsko sredstvo, ki vsebuje etofumesat kot edino aktivno snov ali kot eno od več aktivnih snovi, ki so vse bile vključene v Prilogo I k Direktivi 91/414/EGS do 1. marca 2003 ponovno ocenijo to sredstvo v skladu z enotnimi načeli iz Priloge VI k Direktivi 91/414/EGS na osnovi dokumentacije, ki je skladna z zahtevami iz Priloge III k navedeni direktivi. Na osnovi te ocene določijo ali pripravek izpolnjuje zahteve iz člena 4(1)(b), (c), (d) in (e) Direktive 91/414/EGS. Kjer je potrebno in najkasneje do 28. februarja 2007 spremenijo ali prekličejo registracijo za vsako takšno fitofarmacevtsko sredstvo.

Člen 5

Ta direktiva začne veljati 1. marca 2003.

Člen 6

Ta direktiva je naslovljena na države članice.

V Bruslju, 3. maja 2002

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 55, 26.2.2002, str. 29.

[3] UL L 366, 15.12.1992, str. 10.

[4] UL L 259, 13.10.2000, str. 27.

[5] UL L 107, 28.4.1994, str. 8.

[6] UL L 225, 22.9.1995, str. 1.

[7] UL L 49, 4.3.1995, str. 50.

--------------------------------------------------

PRILOGA

V Prilogi I se na koncu tabele doda naslednje:

"Št. | Splošno ime, identifikacijske številke | Ime po IUPAC | Tehnična čistost | Datum uveljavitve | Datum izteka uvrstitve | Posebne določbe |

29 | Etofumesat CAS št.: 26225-79-6 CICAP št. 223 | (±)-2-etoksi-2,3-dihidro-3,3-dimetilbenzo- furan-5-ilmetansulfonat | 960 g/kg | 1. marec 2003 | 28. februar 2013 | Registrira se lahko samo kot herbicid Za izvajanje enotnih načel iz Priloge VI, se upoštevajo sklepi poročila o pregledu za etofumesat in zlasti Dodatkov I in II k poročilu, kot so bili dokončno sprejeti v Stalnem odboru za prehranjevalno verigo in zdravstveno varstvo živali 26. februarja 2002. V tej celokupni oceni lahko države članice posebno pozornost namenijo varovanju podtalnice, če se aktivna snov uporablja v regijah, kjer so občutljiva tla in/ali podnebni pogoji in obvezno predpišejo, kjer je to primerno, potrebne ukrepe za zmanjšanje tveganja. |

--------------------------------------------------